## Odluka o načinu klasificiranja aktive i odgovarajućih izvanbilančnih stavki banaka i drugih financijskih organizacija s gledišta njihove naplativosti

### NN 34/1991 (16.7.1991.), Odluka o načinu klasificiranja aktive i odgovarajućih izvanbilančnih stavki banaka i drugih financijskih organizacija s gledišta njihove naplativosti

# NARODNA BANKA HRVATSKE

Na temelju članka 4. Zakona o sanaciji i restrukturiranju banaka ("Narodne
novine", br. 27/91) i članka 29. stava 1. točke 12. Zakona o Narodnoj
banci Hrvatske ("Narodne novine", br. 55/89 i 9/91), Savjet Narodne
banke Hrvatske na svojoj 5. sjednici, održanoj 8. srpnja 1991. godine donio
je

## ODLUKU

### o načinu klasificiranja aktive i odgovarajućih izvanbilančnih stavki banaka i drugih financijskih organizacija s gledišta njihove naplativosti

I.

Ovisno o stupnju naplativosti, aktiva i odgovarajuće izvanbilančne stavke
(u nastavku teksta: potraživanja) banaka i drugih finacijskih organizacija
(u nastavku teksta: banka) klasificiraju se u kategorije "A",
"B", "C", "D" i "E", i to:

1) u kategoriju "A" klasificiraju se potraživanja od subjekata
koji uredno namiruju svoje obveze o roku dospijeća i za koje banka ne očekuje
probleme u vezi s naplatom;

2) u kategoriju "B" klasificiraju se potraživanja od subjekata
koji imaju financijske poteškoće, ali plaćaju sa zakašnjenjem do 60 dana;

3) u kategoriju "C" klasificiraju se potraživanja od subjekata
koji plaćaju sa zakašnjenjem od 61 do 180 dana, potraživanja od subjekata
koji imaju ozbiljne financijske poteškoće zbog kojih su obavljena reprogramiranja
i druge odgode naplate i potraživanja od subjekata za koje je obavljeno
plaćanje po izdanim garancijama, avalima i drugim oblicima jamstva;

4) u kategoriju "D" klasificiraju se potraživanja od subjekata
koji plaćaju sa zakašnjenjem od 181 do 360 dana, potraživanja od insolventnih
i nelikvidnih subjekata, potraživanja od subjekata čiji su vjerovnici otpisali
svoja potraživanja prema njima, potraživanja od subjekata koji su se izvansudski
nagodili s vjerovnicima, potraživanja od subjekata u sanaciji i potraživanja
sa spornom pravnom osnovom;

5) u kategoriju "E" klasificiraju se potraživanja od subjekata
koji plaćaju sa zakašnjenjem dužim od 360 dana, potraživanja od subjekata
za koje je podnesena prijava nadležnom sudu radi pokretanja postupka prisilne
nagodbe odnosno stečaja i potraživanja od subjekata za koje ne postoji
odgovarajuća dokumentacija na temelju koje bi se moglo ocijeniti njihovo
poslovanje.

II.

Pod potencijalnim gubicima banke, u smislu ove odluke razumijeva se
50% njezinih potraživanja klasificiranih u kategoriju "C", 75%
njezinih potraživanja klasificiranih u kategoriju "D" i 100%
njezinih potraživanja klasificiranih u kategoriju "E".

III.

Pod aktivom banke, u smislu ove odluke, razumijevaju se svi dospjeli
i nedospjeli kratkoročni i dugoročni krediti, plasmani u vrijednosne papire,
udružena sredstva, eskontirane mjenice, obračunata kamata, naknada i provizija
te potraživanja za isplaćene garancije, avale i druge oblike jamstva.

IV.

Pod odgovarajućim izvanbilančnim stavkama, u smislu ove odluke, razumijevaju
se izdane garancije, avali i drugi oblici jamstva po kojima može doći do
plaćanja, nepokriveni akreditivi, preuzete neopozive obveze za kreditiranje
i odobreni neiskorišteni limiti po okvirnim kreditima.

V.

Pod odgodom roka plaćanja obveza, u smislu ove odluke, ne razumijevaju
se odgode koje proizlaze iz refinanciranja odnosno reprogramiranja kredita
po osnovi aranžmana sklopljenih s vladinim agencijama zemalja vjerovnika
i s inozemnim komercijalnim bankama.

VI.

Banke prate financijsko stanje svojih dužnika i korisnika garancija,
avala i drugih oblika jamstva koje izdaje i na temelju njihova financijska
stanja klasificiraju svoja potraživanja na način propisan ovom odlukom
i o tome, a i o stanju svojih fondova, izvještavaju Narodnu banku Hrvatske
na obrascu što će ga Narodna banka Hrvatske propisati svojim uputstvom.

VII.

Izvještaj iz točke VI. ove odluke banke izrađuju tromjesečno, prema
stanju posljednjeg dana tromjesečja i dostavljaju ih Narodnoj banci Hrvatske
po isteku 10 dana od roka utvrđenog za dostavu periodičnog obračuna odnosno
završnog računa.

Prvi izvještaj iz točke VI. ove odluke banke su dužne izraditi prema
stanju na dan 30. lipnja 1991. godine.

VIII.

Ova odluka stupa na snagu danom objave u "Narodnim novinama".

O. Br. 22/91.

Zagreb, 8. srpnja 1991.

Predsjednik Savjeta Narodne banke Hrvatske

Guverner Narodne banke Hrvatske

**dr. Ante Čičin-Šain, v. r.**

Odluka, NN 34/1991-970
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)